Diari Oficial de la Generalitat Valenciana


Sumari del DOGV 4684, del 04-02-2004 (2004/913)

ORDE de 15 de gener de 2004, de la Conselleria de Cultura, Educació i Esport, per la qual es convoca un concurs públic per a la concessió de cinc beques de perfeccionament per a restauradors i d'una beca d'analítica en el camp de la restauració.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4684

Data del DOGV
:   04-02-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/913


Data del document
:   15-01-2004

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ciències físiques
    * suport econòmic
    * ajuda pública
    * professió artística
    * belles arts
    * assignació per estudis
    * protecció del patrimoni

ORDE de 15 de gener de 2004, de la Conselleria de Cultura, Educació i Esport, per la qual es convoca un concurs públic per a la concessió de cinc beques de perfeccionament per a restauradors i d'una beca d'analítica en el camp de la restauració. [2004/X913]
  
La Conselleria de Cultura, Educació i Esport porta a terme unes campanyes de formació i perfeccionament de restauradors orientades a aconseguir un increment de la labor conservadora dels valuosos fons artístics dels museus i del patrimoni artístic de la Comunitat Valenciana.
  
La conservació d'este patrimoni, fins en les labors més senzilles de manteniment i consolidació, i en la selecció del tècnic més adequat, requerix uns coneixements tècnics especialitzats i la comprovació d'una experiència en treballs similars. Per a un millor aprofitament dels coneixements dels restauradors i de l'experiència i la formació que puguen rebre, d'acord amb el que disposa el Decret 108/1992, de 6 de juliol, del Govern valencià, pel qual es regula la concessió de beques, i fent ús de les facultats que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Es convoca un concurs públic per a la concessió de cinc beques de perfeccionament per a restauradors i d'una beca d'analítica en el camp de la restauració, que es duran a terme en el Centre Tècnic de Restauració, servici dependent de la Secretaria Autonòmica de Cultura, i s'aproven les bases per les quals es regix la present convocatòria, així com el model d'instància i de declaració responsable, inclosos com a annexos I, II i III en esta orde.
  
Segon
  
L'import total de les beques és de trenta-set mil quatre-cents cinquanta-nou euros i cinquanta cèntims (37.459,50 euros), pagadors a càrrec de la partida pressupostària 97.12.93.144.42.1, codi de línia T0045000, del pressupost de la Generalitat Valenciana per a l'exercici del 2004.
  
DISPOSICIONS FINALS
  
Primera
  
Es delega en la secretària autonòmica de Cultura la facultat de resoldre la concessió de les beques, i se l'autoritza perquè dicte les resolucions oportunes per al desplegament i l'execució d'esta orde.
  
Segona
  
L'orde entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i de Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es pot interposar potestativament recurs de reposició o directament recurs contenciós administratiu, en els terminis i davant els òrgans indicats a continuació:
  
a) El recurs de reposició ha d'interposar-se davant l'òrgan que dicta el present acte en el termini d'un mes a comptar des de l'endemà de la publicació.
  
b) El recurs contenciós administratiu ha de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 15 de gener de 2004
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX I
  
Bases per a la concessió de cinc beques de perfeccionament per a restauradors i d'una beca d'analítica en el camp de la restauració, que es duran a terme al Centre Tècnic de Restauració.
  
Primera. Objecte
  
Les beques s'atorguen a fi de facilitar als professionals de la restauració que complisquen els requisits indicats més avall l'aprenentatge de noves tècniques i criteris, i a fi de donar-los la possibilitat de participar amb els equips tècnics del Centre Tècnic de Restauració en la conservació i restauració de fons artístics.
  
Segona. Modalitats i dotació econòmica
  
1. Es convoquen sis beques que es distribuiran de la forma següent:
  
a) Dos beques per a restauradors de pintura sobre tela i taula.
  
b) Una beca per a restauradors d'escultura.
  
c) Una beca per a restauradors de ceràmica.
  
d) Una beca per a restauradors d'etnologia.
  
e) Una beca d'analítica en el camp de la restauració.
  
Cada participant haurà d'optar per una sola modalitat.
  
2. La dotació de cada beca serà de sis mil dos-cents quaranta-tres euros i vint-i-cinc cèntims (6.243,25 euros), que es pagaran prorratejats en mensualitats, des de la concessió fins al 31 de desembre de 2004, amb el lliurament previ del certificat d'aprofitament corresponent expedit pel cap del Servici de Conservació i Restauració de Béns Museístics.
  
Tercera. Requisits dels aspirants
  
Les beques objecte d'esta convocatòria s'adjudicaran a través d'un concurs entre els diversos aspirants que complisquen els requisits següents i els acrediten documentalment:
  
1) Tindre la nacionalitat espanyola i residència administrativa a la Comunitat Valenciana.
  
2) Requisits acadèmics:
  
A. En les modalitats de pintura sobre tela i taula, escultura i etnologia:
  
- Llicenciatura en Belles Arts i haver cursat assignatures de restauració, o posseir el títol de Diplomat en Restauració per escoles superiors de Conservació i Restauració de Béns Culturals, i tindre experiència en el camp de la restauració de la modalitat corresponent.
  
B. En la modalitat de ceràmica:
  
- Llicenciatura en Belles Arts i haver cursat assignatures de restauració, o posseir el títol de Diplomat en Restauració per escoles superiors de Conservació i Restauració de Béns Culturals, o el títol de Diplomat per l'Escola Superior de Ceràmica, i tindre experiència en el camp de la restauració de ceràmica.
  
C. En la modalitat d'analítica en el camp de la restauració:
  
- Llicenciatura en Física i tindre experiència en tècniques no destructives d'anàlisi XRDF.
  
Quarta. Sol·licituds
  
1. Les sol·licituds, que es formalitzaran segons el model de l'annex II i la modalitat a la qual s'opte, s'hauran de presentar en el termini de quinze dies hàbils a partir de l'endemà de la publicació d'esta convocatòria en el Diari Oficial de la Generalitat Valenciana.
  
2. Les sol·licituds, dirigides a la Conselleria de Cultura, Educació i Esport, Secretaria Autonòmica de Cultura, podran presentar-se en el Registre General de la Conselleria de Cultura, Educació i Esport, en les Direccions Territorials de Cultura, Educació i Esport de València, Castelló i Alacant, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú. Les sol·licituds hauran d'incloure els documents següents:
  
a) Instància ajustada al model de l'annex II, en què necessàriament hauran de figurar les dades següents: nom i cognoms, DNI, adreça completa i telèfon de contacte, i en què s'haurà de deixar constància de les circumstàncies fixades en la base tercera així com de l'acceptació de totes les condiciones establides en estes bases i de la modalitat de la beca a què s'opta.
  
b) Fotocòpia compulsada del DNI.
  
c) Original o fotocòpia compulsada del certificat d'empadronament.
  
d) Fotocòpia compulsada de la titulació acadèmica.
  
e) Fotocòpia compulsada del certificat de l'expedient acadèmic.
  
f) Currículum de la persona sol·licitant. Els treballs adduïts en el currículum es documentaran a través d'un certificat del propietari o de l'empresa per als quals s'ha treballat.
  
g) En el cas d'optar a una de les beques de restauració, memòria d'algun treball de restauració segons la modalitat a què s'opte.
  
h) Les sol·licituds o beques sol·licitades o atorgades per altres administracions i ens públics o privats.
  
i) La persona sol·licitant haurà d'acreditar que es troba al corrent en el compliment de les obligacions tributàries estatals i/o autonòmiques i amb la Seguretat Social, d'acord amb el que disposa l'article 47.7 del Text Refós de la Llei d'Hisenda Pública de la Generalitat Valenciana, i haurà de presentar, d'acord amb l'Orde de 30 de maig de 1996 de la Conselleria d'Economia i Hisenda i els articles 13, 14 i 15 del Reial Decret 1.098/2001, de 12 d'octubre, pel qual s'aprova el reglament general de la Llei de Contractes de les Administracions Públiques (BOE núm. 257, de 26.10.2002), els documents següents:
  
1. Respecte de les obligacions tributàries estatals i/o autonòmiques:
  
- Certificats vigents acreditatius d'esta circumstància, expedits per l'administració tributària corresponent, o declaració responsable d'estar-ne al corrent, segons el model de l'annex III d'esta orde.
  
- En el cas que la persona interessada no estiga ni haja estat obligada en el període dels dotze mesos anteriors a presentar declaracions tributàries, n'hi haurà prou amb la presentació d'una declaració responsable, segons el model de l'annex III d'esta orde.
  
2. Respecte de les obligacions amb la Seguretat Social:
  
- Certificats vigents acreditatius d'esta circumstància, expedits per l'administració de Seguretat Social corresponent.
  
- En el cas que la persona interessada no estiga ni haja estat obligada en el període dels dotze mesos anteriors a presentar declaracions de la Seguretat Social, n'hi haurà prou amb la presentació d'una declaració responsable, segons el model de l'annex III d'esta orde.
  
3) Si la sol·licitud no inclou totes les dades exigides o hi falta documentació acreditativa, es requerirà la persona interessada perquè en el termini de deu dies hàbils corregisca la falta o aporte els documents preceptius, amb la indicació que si no ho fa, es considerarà que ha desistit de la petició, després d'haver dictat la resolució corresponent, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, en la redacció donada per la Llei 4/1999.
  
Cinquena. Mèrits avaluables en el concurs
  
Els mèrits, que hauran de ser acreditats documentalment, seran avaluats per la Comissió Qualificadora d'acord amb el barem següent:
  
A. En la modalitat de pintura sobre tela i taula, escultura, etnologia i ceràmica:
  
- Expedient acadèmic: fins a 3 punts.
  
- Altres títols (grau de doctor, altres titulacions universitàries relacionades amb l'àrea d'humanitats): fins a 1 punt.
  
- Cursos específics de restauració (40 o més hores): fins a 1 punt.
  
- Experiència en restauració en la modalitat a què s'opta, que s'acreditarà a través d'un certificat del propietari o de l'empresa per als quals s'ha treballat: fins a 2 punts.
  
- Publicacions relacionades amb la restauració, aportació de treballs o ponències a congressos, simposis, jornades i seminaris en l'àmbit de la restauració: fins a 1 punt.
  
- Coneixements tècnics de restauració, acreditats a través d'un certificat dels centres o empreses per als quals s'ha realitzat l'activitat: fins a 2 punts.
  
B. En la modalitat d'analítica en el camp de la restauració:
  
- Expedient acadèmic: fins a 3 punts.
  
- Experiència en disseny i elaboració de bases de dades científiques: fins a 2 punts.
  
- Experiència en difracció de rajos X i microscopia electrònica: 2,5 punts.
  
- Experiència en anàlisi d'espectres de RX: fins a 2,5 punts.
  
Sisena. Resolució de la convocatòria
  
Per a la valoració dels mèrits es constituirà una comissió qualificadora integrada per:
  
- El cap de l'Àrea de Museus i Belles Arts, que en serà el president.
  
- El director del Museu de Belles Arts de València.
  
- El cap del Servici de Conservació i Restauració de Béns Museístics.
  
- Actuarà com a secretari, amb veu però sense vot, un tècnic de restauració designat per la secretària autonòmica de Cultura.
  
Es faculta la Comissió Qualificadora perquè faça, a través dels seus membres o de l'assessorament d'altres tècnics, totes les comprovacions necessàries per a qualificar millor els mèrits adduïts, i perquè efectue un seguiment periòdic del treball realitzat durant la beca. La Comissió podrà tindre tots els assessors que considere convenients.
  
La Comissió tindrà facultats per a resoldre tots els dubtes que apareguen en la interpretació de les bases.
  
Finalitzada la valoració dels mèrits corresponents a cada expedient, la Comissió Qualificadora elevarà l'acta del concurs amb la proposta d'adjudicació, en el termini màxim de dos mesos comptats des del dia de l'acabament del termini de presentació de sol·licituds, a la secretària autonòmica de Cultura, que resoldrà per delegació la convocatòria de beques. La resolució d'adjudicació es publicarà en el Diari Oficial de la Generalitat Valenciana.
  
Així mateix, la Comissió Qualificadora podrà formular una proposta en el sentit que la convocatòria siga declarada deserta si, segons el seu parer, no hi ha concursants amb prou mèrits per a meréixer l'adjudicació.
  
Si la resolució corresponent a esta convocatòria no es dicta ni es publica en el termini de tres mesos comptats des de la data en què la sol·licitud haja tingut entrada en el registre de l'òrgan competent per a la tramitació, es considerarà que l'efecte del silenci administratiu és desestimatori de les sol·licituds presentades.
  
Setena. Incompatibilitat de la beca
  
La beca serà incompatible amb la realització de treballs o estudis que dificulten el compliment de la finalitat proposada i/o amb la possessió d'altres beques o ajudes semblants. L'òrgan competent per a la concessió de les beques haurà de determinar si hi ha incompatibilitat.
  
Huitena. Obligacions de la persona becada
  
Tindrà la consideració de beneficiari de la beca el destinatari dels fons públics que haurà de realitzar l'activitat que en fonamentà l'atorgament o que es trobe en la situació que en legitimà la concessió.
  
Les obligacions de la persona becada o beneficiària consistiran a:
  
a) Ampliar i perfeccionar els seus coneixements en la matèria col·laborant amb el personal tècnic del Centre Tècnic de Restauració en els treballs específics que la direcció del centre li encomane; a l'efecte, haurà de romandre als locals del centre i complir l'horari que establisca la Secretaria Autonòmica de Cultura.
  
b) Sotmetre's a les actuacions de control financer corresponents a la Intervenció General en relació amb la beca concedida.
  
c) Comunicar a l'entitat concedent l'obtenció d'altres beques, subvencions o ajudes per a la mateixa finalitat, procedents de qualsevol administració o ens públic.
  
d) Presentar en la Secretaria Autonòmica de Cultura una memòria final en què s'inclourà material fotogràfic professional i es descriuran els continguts de l'activitat desplegada.
  
Novena. Resultats científics
  
Els resultats científics derivats dels treballs que la persona becada realitze quedaran en propietat de la Conselleria de Cultura, Educació i Esport, i no podran ser utilitzats per la persona becada sense l'autorització corresponent.
  
Deu. Duració de les beques
  
La duració de les beques objecte d'esta convocatòria serà des del moment de la concessió fins al 31 de desembre de 2004.
  
Onze. Naturalesa de les beques
  
Les beques són de perfeccionament de coneixements de restauració amb els tècnics especialistes del Centre Tècnic de Restauració.
  
El fet d'obtindre una beca no establix cap tipus de relació laboral amb la Conselleria de Cultura, Educació i Esport ni amb el centre on es realitze, ni suposa cap compromís per a la incorporació posterior de la persona becada a la plantilla del centre.
  
Dotze. Contravencions i disposicions subsegüents
  
La Conselleria de Cultura, Educació i Esport podrà deixar sense efecte, a proposta de la Comissió Qualificadora, qualsevol de les beques concedides, després de l'audiència prèvia amb la persona interessada, quan s'incórrega en alguna de les causes següents:
  
a) No realitzar l'activitat que motivà la concessió.
  
b) Deixar de complir els requisits exigits.
  
c) Incomplir sense un motiu que ho justifique les condiciones establides en la present convocatòria.
  
Tretze
  
Qualsevol alteració de les condiciones tingudes en compte per a la concessió de les beques i, en tot cas, l'obtenció concurrent de beques, subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
Catorze
  
Serà procedent el reintegrament de les quantitats percebudes i l'exigència de l'interés de demora des del moment del pagament de la beca en els casos següents:
  
a) Obtenció de la beca sense complir les condiciones requerides.
  
b) Incompliment de la finalitat per a la qual es concedix la beca.
  
c) Incompliment de les condiciones imposades a la persona beneficiària amb motiu de la concessió de la beca.